**DJEČJI VRTIĆ „GRADAC“**

**Jadranska 107/A**

**OIB: 31046492174**

Gradac, 15.12.2022.

**Obrazloženje prijedloga financijskog plana za 2023. i projekcija za 2024. i 2025. godinu**

**Naziv korisnika:**

Dječji vrtić „Gradac“

**Organizacijska struktura:**

Rad je organiziran na 2 lokacije:

* Centralni vrtić Gradac, Jadranska 107a
* Područni vrtić Drvenik, Donja vala 129

Dječji vrtić broji 3 skupine s ukupno 38 djece, među kojima ima 7 predškolaca te djece s posebnim potrebama. Djeca su integrirana u redoviti 10-satni i 6-satni program.

Posebni programi (glazbeni, sportski i jezični) su verificirani od strane Ministarstva, kao i program predškole i u njih su uključena sva djeca. Organizacija programa je fleksibilna i stalno se prilagođava potrebama djece i roditelja.

**Djelokrug rada:**

Dječji vrtić „Gradac“ je javna predškolska ustanova čiji je osnivač Općina Gradac. Glavna djelatnost je predškolski odgoj i naobrazba, te skrb o djeci predškolske dobi. U skladu s djelatnosti, vrtić ostvaruje redovite programe njege, odgoja, obrazovanja, zdravstvene zaštite, prehrane i socijalne skrbi djece ranije i predškolske dobi. Prilagođeni su razvojnim potrebama djece te njihovim mogućnostima i sposobnostima, a sukladno Zakonu o preškolskom odgoju i obrazovanju (NN 10/97, 107/07, 94/13, 98/19, 57/22).

Odgoj i obrazovanje djece se provodi na temelju Nacionalnog kurikuluma za rani i predškolski odgoj i obrazovanje i Kurikuluma dječjeg vrtića koji donosi Upravno vijeće dječjeg vrtića. Dječji vrtić obavlja djelatnost temeljem Godišnjeg plana i programa odgojno-obrazovnog rada koji se donosi za svaku pedagošku godinu. Ravnatelj dječjeg vrtića vodi rad i poslovanje, predstavlja i zastupa dječji vrtić, poduzima i odgovara za pravne radnje i zakonitost rada, predlaže Godišnji plan i program rada, provodi odluke Upravnog vijeća, koje upravlja vrtićem, organizira rad i podnosi izvješće Upravnom vijeću te obavlja ostale poslove predviđene zakonom.

**Obrazloženje ukupnih prihoda i rashoda**

Proračun za 2023. godinu i projekcije za 2024. i 2025. godinu izrađeni su prema metodologiji izrade proračuna JLP(R)S koja je propisana Zakonom o proračunu, Pravilnikom o proračunskim klasifikacijama i Pravilnikom o proračunskom računovodstvu i računskom planu, te Uputama Ministarstva i Osnivača.

Prijedlog financijskog plana se sastoji od Općeg dijela, Posebnog dijela proračuna te Obrazloženja prijedloga financijskog plana.

Dječjem vrtiću kao proračunskom korisniku sredstva se osiguravaju iz Proračuna Općine Gradac, dio od uplata roditelja za korištenje usluga vrtića i dio od Ministarstva znanosti i obrazovanja koji uplaćuju za predškolce na godišnjoj razini. Dječji vrtić „Gradac“ je dio EU projekta „Gradac za mlade obitelji – faza II“. Općina Gradac, kao partner dječjeg vrtića u projektu šalje zahtjeve za isplatu sredstava iz projekta i sredstva se uplaćuju na račun Općine, a Općina iz tih sredstava pokriva troškove vrtića vezane za projekt.

Planirani ukupni prihodi za 2023. godinu iznose 223.978,00 €, a čine ih:

1. Prihodi iz Proračuna Općine Gradac u iznosu od 202.372,00 € (tu spadaju i prihodi iz EU koje Općina prima na svoj račun)
2. Vlastiti prihodi – upisnine i članarine u iznosu od 19.000,00 €
3. Pomoći od Ministarstva znanosti i obrazovanja za predškolce u iznosu od 406,00 €
4. Kapitalne donacije od ostalih subjekata izvan opće države u iznosu od 2.200,00 €

Ukupni rashodi poslovanja u 2023. godini iznose 223.978,00 € i uravnoteženi su sa ukupnim prihodima.

Skupina rashoda 31 – rashodi za zaposlene

Rashodi za zaposlene u 2023. godini iznose 153.562,00 € i obuhvaćaju 68,56 % od ukupnog proračuna. Odnose se na plaće djelatnika u vrtiću, nagrade, božićnice i darove za djecu. 47.000,00 € se financira iz EU projekta „Gradac za mlade obitelji – faza II“, a 106.562,00 € iz proračuna Općine.

Skupina rashoda 32 – materijalni rashodi

Materijalni rashodi za 2023. godinu planiraju se u iznosu od 68.216,00 €, a sastoje se od:

1. Naknade troškova zaposlenima
2. Rashoda za materijal i energiju, namirnice za djecu, literatura, uredski materijal, materijal za rad s djecom, materijal za čišćenje i higijenu i sl.
3. Rashodi za usluge kojih čine rashodi za poštarinu i telefon, obvezne preglede zaposlenika, računalne usluge, održavanje opreme, ugovori o djelu te prijevoz hrane za djecu
4. Ostali nespomenuti rashodi poslovanja koji se odnose na premije osiguranja, pristojbe i naknade
5. Financijski rashodi se odnose na usluge platnog prometa.

Što se tiče materijalnih rashoda 406,00 € se financira iz pomoći od Ministarstva znanosti i obrazovanja za predškolce, 19.000,00 € se financira iz vlastitih prihoda, 33.310,00 € iz općih prihoda odnosno prihoda nadležnog proračuna Općine Gradac i 15.500,00 € iz EU projekta „Gradac za mlade obitelji – faza II“.

Skupina rashoda 42 - Rashod za nabavu nefinancijske imovine

Planiraju se u iznosu od 2.200,00 € i odnose se na rashode za nabavu proizvedene dugotrajne imovine iz donacije.

**Ciljevi dječjeg vrtića i pokazatelji uspješnosti** su osigurati uvjete za potpunu sigurnost i zaštitu djece, podizati razinu kvalitete rada s djecom, stvoriti kulturu ustanove usmjerene na razumijevanje procesa istraživanja i učenja djece te razvijanje temeljnih kompetencija za cjeloživotno učenje. Jedan od pokazatelja uspješnosti je suradnja s EU kojom se adaptirao prostor i nabavila oprema, namještaj i materijal za rad s djecom, te kojom su se zaposlili vanjski suradnici i drugi djelatnici kako bi se omogućio cjelodnevni rad vrtića i uveli posebni programi (glazbeni, sportski i jezični) u koje su uključena sva djeca. Djeca u vrtiću također imaju i mogućnost rada s logopedicom s kojom je sklopljen ugovor o djelu preko EU suradnje.

Predškolske ustanove donose Godišnji plan i program rada prema planu i programu koje je donijelo Ministarstvo znanosti, obrazovanja i sporta. Također, planovi se donose za pedagošku godinu, a ne za fisklanu što može biti uzrok manjim odstupanjima u izvršenju financijskih planova.

 V.D. Ravnateljica

 Maja Radelić, mag.ped.